Paġna Din il-pubblikazzjoni tinkludi mistoqsijiet bil-miktub magħmula mill-Membri tal-Parlament Ewropew u t-tweġibiet tagħhom mogħtija minn istituzzjoni tal-Unjoni Ewropea. Għal kull mistoqsija u tweġiba, il-verżjoni tal-lingwa oriġinali hija ppreżentata qabel traduzzjoni possibbli. F'xi każijiet, jista' jkun li r-risposta tingħata b'lingwa differenti minn dik tal-mistoqsija. Dan jiddependi mil-lingwa li jaħdem biha l-kumitat li jkun intalab jagħti tweġiba. Dawn il-mistoqsijiet u tweġibiet huma ppubblikati skont l-Artikoli 117 u 118 tar-Regoli tal-Proċedura tal-Parlament Ewropew. Il-mistoqsijiet u t-tweġibiet kollha jistgħu jinqraw fis-sit elettroniku tal-Parlament Ewropew (Europarl) taħt l-intestatura Mistoqsijiet Parlamentari: Grupp tal-Partit Popolari Ewropew (Demokristjani) Grupp tal-Alleanza Progressiva tas-Socjalisti u d-Demokratici fil-Parlament Ewropew Grupp tal-Alleanza tal-Liberali u d-Demokratiċi għall-Ewropa Grupp tal-Konservattivi u Riformisti Ewropej Grupp tal-Ħodor/Alleanza Ħielsa Ewropea Grupp Konfederali tax-Xellug Magħqud Ewropew - Xellug Aħdar Nordiku Grupp għall-Ewropa Ħielsa u Demokratika Skont ir-rapport ippublikat wara l-konferenza dwar "It-tnaqqis tat-Tluq Bikri mill-Iskola: Politiki effiċjenti u effettivi fl-Ewropa" li saret fi Brussell fl-1 u t-2 ta' Marzu 2012, it-tluq bikri mill-iskola (ESL) jaffettwa żagħżugħ minn kull seba' u hu wieħed mill-isfidi edukattivi ewlenin fl-Ewropa: it-tnaqqis tar-rati tal-ESL hu objettiv kondiviż tal-Istati Membri. Iktar minn 14 % taż-żgħażaġħ kollha fl-UE li għandhom bejn it-18 u l-24 sena jispiċċaw l-edukazzjoni u t-taħriġ tagħhom biss b'livell baxx ta' edukazzjoni sekondarja jew inqas; it-tnaqqis tar-rati tal-ESL hu għalhekk wieħed mill-miri ewlenin tal-istrateġija Ewropa 2020. Jekk din il-mira tintlaħaq, ir-rata medja tal-ESL fl-UE tkun tniżżlet taħt l-10 % sal-2020. Tista' l-Kummissjoni tipprovdi l-konklużjonijiet tagħha mill-monitoraġġ ta' din il-kwistjoni, kif ukoll tiddeskrivi fid-dettall dawn l-istrateġiji komprensivi? Il-Kummissjoni taħseb li din il-mira ser tintlaħaq u li għalhekk il-medja tar-rati tal-ESL fl-UE ser tinżel taħt l-10 % sal-2020? Il-Kummissjoni x'inizjattivi qed tippjana għas-snin li ġejjin sabiex tilħaq din il-mira? Il-Kummissjoni taqbel li, minkejja l-miżuri li diġa' ttieħdu mill-Istati Membri, il-progress fit-tnaqqis tar-rati tal-ESL għadu miexi bil-mod wisq? Il-Kummissjoni tista' telenka l-Istati Membri li għadhom lura? Il-Kummissjoni tissorvelja u tirrapporta dwar l-iżviluppi fit-tluq bikri mill-iskola (ESL) fl-UE, inkluż permezz tal-Istħarriġ Annwali dwar it-Tkabbir u fl-istrateġija għall-Edukazzjoni u t-Taħriġ tal-2020. Mill-ewwel semestru Ewropew, rakkomandazzjonijiet speċifiċi għall-pajjiżi (CSRs) marbuta ma' mira ewlenija tat-tluq bikri mill-iskola ġew ippreżentati lil: erba' Stati Membri fl-2011 (AT, DK, ES u MT), sitta fl-2012 (DK, ES, HU, IT, LV u MT) u sitta fl-2013 (DK, ES, HU, IT, MT u RO). Ir-rakkomandazzjonijiet qed ikollhom impatt: l-Istati Membri riċevituri kollha tal-2011 u l-2012 tejbu r-rati tagħhom (b'mod partikolari ES, li tjiebet b'3.5 % mill-2010). Minkejja li l-biċċa l-kbira tal-Istati Membri ħadu miżuri biex jikkumbattu l-ESL, ftit huma dawk li implimentaw strateġiji komprensivi. NL u IE ilhom is-snin li implimentawhom; AT għamlet dan milux, filwaqt li BG u MT se jimplimentawhom issa. Dan ifisser li niżlet b'0.7 % mill-2011. Dan it-titjib primarjament jirrifletti progress f'xi pajjiżi akbar, iżda jaħbi x-xejriet negattivi f'oħrajn. Il-Kummissjoni mexxiet diskussjonijiet dwar l-ESL permezz tal-metodu miftuħ ta' koordinazzjoni (OMC). Grupp ta' Ħidma Tematiku, li jirrappreżenta kważi l-Istati Membri kollha mwaqqaf f'Diċembru 2011, organizza taħriġ u evalwazzjonijiet bejn il-pari dwar il-politiki u daqt se jippreżenta rakkomandazzjonijiet. Huwa ppjanat li ħidma bħal din tkompli. Il-biċċa l-kbira tal-Istati Membri għamlu progress. Madanakollu għad fadal lakuni kbar. L-Istati Membri jeħtieġ li jsostnu l-isforzi tagħhom biex tintlaħaq il-mira. ES, MT u PT għandhom l-ogħla rati ta' ESL, iżda għamlu progress mill-2011. Fost il-pajjiżi b'rati 'il fuq mill-10 % IT, DE, FR u CY għamlu ftit tal-progress jew xejn, filwaqt li r-rati ta' BE, BG u RO qegħdin jiżdiedu. B'referenza għall-Mistoqsija Parlamentari E-009971/2013, il-Kummissarju Malmström wieġbet li "skont l-informazzjoni miksuba minn Frontex li tirrifletti s-sitwazzjoni bejn Jannar u Awwissu 2013, ir-rotta migratorja tal-Mediterran Ċentrali esperjenzat l-akbar żidiet fil-flussi tal-immigrazzjoni meta mqabbla mal-istess perjodu tal-2012. Biex inkunu aktar preċiżi, f'dak il-perjodu nkixxfu 19 599 immigranti irregolari, ammont li jirrappreżenta żieda ta' 217 %." Matul il-laqgħa tal-Kunsill tal-24 u l-25 ta' Ottubru 2013, l-Istati Membri impenjaw ruħhom li, f'Diċembru 2013, se jieħdu deċiżjonijiet operazzjonali konkreti fir-rigward ta' kwestjonijiet dwar il-migrazzjoni. Fid-dawl ta' din iż-żieda kbira fil-migrazzjoni irregolari fir-reġjun tal-Mediterran: il-Kummissjoni se tiżgura li l-Istati Membri jirrispettaw il-prinċipju ta' solidarjetá, u tiżgura l-kondiviżjoni obbligatorja tal-piż fost l-Istati Membri? il-Kummissjoni sa liema punt lesta timbotta lill-Istati Membri jiddeċiedu dwar miżuri effettivi f'Diċembru 2013? Il-Kummissjoni tinsab inkwetata ferm bl-avvenimenti barra mill-kosta ta' Lampedusa, kif muri biż-żjara tal-President Barroso u l-Kummissarju Malmström fuq il-gżira fid-9 ta' Ottubru 2013. F'din l-okkażjoni l-Kummissjoni tenniet l-appoġġ tagħha lill-Istati Membri li jkollhom iwettqu operazzjonijiet kumplessi ta' Tfittxija u Salvataġġ u li jirċievu numru kbir ta' migranti, inkluż billi wiegħdet total ta' EUR 30 miljun għar-rinfurzar tar-rondi fuq il-baħar u għat-tisħiħ tas-sistema tal-asil fl-Italja. Parti minn dawn il-fondi se tkun użata sabiex tiġi aġġornata l-preżenza tal-Frontex fiż-żona. Dan se jkun inkluż ma' attivitajiet ta' appoġġ eżistenti mmirati lejn l-Italja, bħall-Pjan ta' Appoġġ tal-Uffiċċju Ewropew ta' Appoġġ fil-qasam tal-Asil (EASO). B'konformità mad-diskussjonijiet fl-aħħar Kunsill tal-Ġustizzja u Affarijiet Interni, il-Kummissjoni waqqfet Task Force speċifika għall-Mediterran taħt il-presidenza tagħha. Din it-Task Force tlaqqa' flimkien lill-Istati Membri kollha u l-aġenziji rilevanti. F'Diċembru, se tippreżenta r-riżultati tal-ħidma tagħha lill-Kunsill, inklużi azzjonijiet ġodda mmirati biex jitnaqqas ir-riskju li traġedji bħal dawn jiġru fil-futur. Rigward il-qsim tal-piżijiet fuq livell tal-UE, l-istatistiċi juru li 70% tal-applikanti tal-asil kollha huma milqugħa minn ħames pajjiżi biss, jiġifieri l-Ġermanja, il-Belġju, Franza, ir-Renju Unit u l-Isvezja. Huwa ċar, madankollu, li l-Istati Membri fuq il-fruntiera tan-Nofsinhar huma esposti għal pressjoni migratorja partikolari u t-Task Force se tipproponi azzjoni operazzjonali biex ikompli jingħata appoġġ lil dawn il-pajjiżi li ħafna drabi jiffaċċjaw pressjonijiet f'daqqa fuq is-sistemi ta' asil u ta' akkoljenza tagħhom, inkluż billi l-Istati Membri jiġu mistiedna jagħmlu użu mill-għodod volontarji disponibbli bħar-rilokazzjoni. L-għoti tad-demm hu att onorevoli u ta' min jammirah. Hu att li jista' jsalva l-ħajjiet ta' ħafna. Madankollu, id-donaturi tad-demm huma soġġetti għal kriterji ta' eliġibilità. Wieħed jifhem li persuni li huma f'riskju li jinfettaw id-demm ta' ħaddieħor b'mard infettiv jew malinn jekk jagħtu d-demm għandhom jiġu miżmuma milli jagħmlu dan. Ir-Rakkomandazzjoni tal-Kunsill 98/463/KE tad-29 ta' Ġunju 1998 dwar l-adegwatezza ta' donaturi tad-demm u tal-plasma u l-iskrinjar ta' demm mogħti fil-Kommunità Ewropea tagħti parir li persuni li jipparteċipaw "f'imġiba sesswali li tpoġġihom f'riskju akbar li jittrasmettu mard infettiv, inklużi dawk li għamlu sess għall-flus jew droga" jkunu ddifferiti b'mod permanenti milli jagħtu d-demm. Xi Stati Membri jipprojbixxu lill-persuni omosesswali maskili milli jagħtu d-demm, bir-raġunament li dawn huma grupp ta' riskju għoli. Stati Membri oħrajn, bħar-Renju Unit, jinfurzaw differiment temporanju ta' eliġibilità għal irġiel li kellhom x'jaqsmu sesswalment ma' rġiel oħra fit-12-il xahar ta' qabel (leġiżlazzjoni tar-Renju Unit infurzata sa mis-7 ta' Novembru 2011). Il-Kummissjoni hija konxja dwar dawn il-politiki? Il-Kummissjoni taqbel mal-fehma li politiki bħal dawn huma ferm diskriminatorji? Il-Kummissjoni x'azzjoni biħsiebha tieħu sabiex tiżgura li ma jkunx hemm diskriminazzjoni fil-politiki tal-għoti tad-demm? Il-Kummissjoni temmen li ħadd ma għandu jiġi eskluż milli jagħti d-demm mingħajr ġustifikazzjoni xierqa. Sabiex jiġu rfinati l-kriterji tad-differiment, il-Kummissjoni għalhekk tistieden lill-Istati Membri jiġbru aktar dejta dwar l-inċidenza ta" dan it-tip ta' mard f'gruppi speċifiċi tal-popolazzjoni, u jappoġġaw li-ħidma kontinwa tal-Kunsill tal-Ewropa għal dan l-għan. L-Uffiċju Nazzjonali tal-Istatistika f'Malta rrapporta informazzjoni xokkanti li tgħid li 45 % tal-popolazzjoni Maltija ta' bejn il-45 u l-64 sena qatt ma użaw l-internet. Huwa wkoll stmat li 67 % tal-Maltin li għandhom 55 sena jew iktar qatt ma użaw l-internet. Konsegwentement, kważi n-nofs ta' dawk kollha ta' bejn il-45 u l-64 sena u żewġ terzi tal-popolazzjoni anzjana f'Malta huma esklużi mill-benefiċċji tal-attivitajiet online. F'soċjetà fejn l-interazzjoni qiegħda dejjem iktar issir online, dawn qed iħabbtu wiċċhom mal-esklużjoni soċjali. Dawn mhux qed jaffaċċjaw biss il-problema li jitilfu l-kuntatt ma' qraba u ħbieb, iżda qed ikunu wkoll esklużi minn servizzi online oħrajn ta' benefiċċju bħal servizzi online tal-gvern, xiri online u servizzi bankarji bl-internet. Il-Kummissjoni tista' tipprovdi ċifri dwar in-numru ta' nies fl-UE li għandhom 55 sena jew aktar u li qatt ma użaw l-internet? Il-Kummissjoni biħsiebha tniedi xi proġetti mmirati biex inaqqsu d-distakk diġitali bejn iż-żgħażagħ u l-anzjani u biex teduka l-anzjani dwar kif jistgħu jużaw is-servizzi online? L-isport, u b'mod iktar ġenerali l-attività fiżika, jgħin lin-nies biex jibqgħu b'saħħithom u jnaqqas il-problema tal-piż żejjed u l-obeżità. Jgħin ukoll fil-każ ta' varjetà ta' kundizzjonijiet kroniċi li jirriżultaw minn nuqqas ta' sport u attività fiżika, bħalma huma l-mard kardjovaskulari u d-djabete, li wkoll saru problema serja ħafna fil-pajjiżi Ewropej. L-aħħar stħarriġ tal-Ewrobarometru dwar "l-Isport u l-Attività Fiżika", ippubblikat f'Mejju 2010, wera li 40 % taċ-ċittadini tal-UE jagħmlu l-eżerċizzju fiżiku minn tal-inqas darba fil-ġimgħa. Il-Kummissjoni tippromwovi l-attività fiżika permezz ta' politiki differenti. Il-Kummissjoni tista' tipprovdi statistika aġġornata dwar il-progress fil-qasam tal-isport u l-attività fiżika mill-aħħar stħarriġ tal-Ewrobarometru li sar fl-2010 'l hawn? Il-Kummissjoni kif qed tgħin biex iżżid l-attività fiżika u teduka lin-nies dwar il-prevenzjoni tal-mard tal-qalb u djabete? Il-Kummissjoni xi proġetti fit-tul qed tippjana li twettaq bl-għan li l-ġenerazzjoni li jmiss tkun waħda aktar b'saħħitha? L-istħarriġ ta' segwitu għall-Ewrobarometru tal-2010 dwar l-Isport u l-Attività Fiżika għadu għaddej u r-rapport finali, li se jinkludi d-dejta aġġornata, se jiġi ppubblikat fil-bidu tal-2014. L-esperjenzi reċenti, inkluż in-Netwerk Ewropew ta' Stadji b'Saħħithom li rċevew il-finanzjament mill-UE fil-passat, juru li l-organizzazzjonijiet sportivi jistgħu jagħtu kontribut vitali f'dan ir-rigward. L-Azzjoni Preparatorja fil-qasam tal-Isport 2009 pprovdiet finanzjament għal disa' proġetti ta' attività fiżika li ttejjeb is-saħħa (HEPA), mmexxija minn tipi varji ta' sħubijiet bejn l-għaqdiet tal-isport, is-soċjetà ċivili u l-awtoritajiet pubbliċi. Il-proġetti HEPA ser ikunu eliġibbli għal finanzjament taħt il-kapitolu tal-isport tal-programm Erasmus +. Skont l-Uffiċċju Nazzjonali tal-Istatistika f'Malta, fit-tielet kwart tal-2013 ġew irrapportati 3 555 inċident tat-traffiku. Minkejja l-miżuri kontinwi biex jiġi limitat in-numru ta' inċidenti, din iċ-ċifra hi simili ħafna għal dik tas-sena l-oħra. Fl-2011 mietu iktar minn 30 000 persuna fit-toroq tal-UE . Il-Programm tal-Kummissjoni għas-Sikurezza fit-Toroq, li beda fl-2011, għandu l-għan li jnaqqas in-numru ta' persuni li jinqatlu f'inċidenti tat-traffiku fl-UE bejn l-2011 u l-2020. Il-Kummissjoni tista' tipprovdi analiżi interim ibbażata fuq il-proċess ta' monitoraġġ għall-Programm għas-Sikurezza fit-Toroq? X'inhuma l-fehmiet tal-Kummissjoni dwar ir-riżultati li nkisbu s'issa? Il-Kummissjoni tista' tipprovdi analiżi tal-isforzi tal-Istati Membri biex inaqqsu n-numru ta' inċidenti tat-traffiku? Il-Kummissjoni tal-fehma li t-tnaqqis fl-imwiet ta' 43% bejn l-2001 u l-2010 jfisser progress konsiderevoli. Għall-perjodu sussegwenti sa tmiem l-2012, kompla t-tnaqqis fl-imwiet meta mqabbel mal-2010 u kien ta' 11%. Naturalment, huma meħtieġa sforzi ulterjuri fil-livelli varji sabiex tinżamm din it-tendenza. Minbarra l-analiżi statistika msemmija fuq, għaddejja inizjattiva kontinwa biex teżamina l-pjanijiet ta' azzjoni nazzjonali kollha disponibbli tal-Istati Membri għas-sikurezza fit-toroq. L-għan huwa li tistimola l-iskambju ta' prattiki tajba bejn l-Istati Membri u biex jiġu kondiviżi t-tagħlimiet meħuda fir-rigward ta' miżuri tas-sikurezza tat-triq l-aktar effettivi.
Extracted from C_221_2014.html